पौड़ियें च सेजल ते कश्मीरी मसाले दी रलीमिली दी मुश्क आवै दी ही। पौड़ियें दे इक पासै आह्‌ली न्हेरी ने’ई बारी दा गन्दा जे’आ परदा हिल्लेआ। अन्दरा कश्मीरी पन्तेयानी ने मुण्डी कड्ढियै झांकेआ। ओह्‌दियें निक्कियें-निक्कियें काली पुतलियें आह्‌ली अक्खें दे डेह्‌ले बाह्‌रा गी उब्बला दे हे। नक्का दे अग्गें-पिच्छें काली तिली दे दाग हे। मूंह् पत्थर-जन। उप्परला ओठ उच्चे दन्दें दे कारण उप्परा गी चकोए दा हा। ओह्‌दियें नजरें चा शक्क झांकै करदा हा। मेरी क्याड़ी हेठ, पिट्‌ठी दे बश्कार कुर्ते दे अन्दर परसा ति’लकेआ, लकीर जाइयै पैंटा च गुआची गेई। अन्दर छेड़ होई, उन्ने परदा हत्था छोड़ेआ। में साह् लेआ।